नेहरू नहीं चाहते थे ये पार्टी बने; मुस्लिम लीग की असली कहानी
becauseRahul Gandhi US Visit Controversy; Kerala Congress Muslim League IUML Party's Connection with Jinnah and Nehru: Explained केरल की मुस्लिम लीग पार्टी का इतिहास क्या है? IUML के पहले अध्यक्ष मोहम्मद इस्माइल जिन्ना वाली मुस्लिम लीग से भी जुड़े थे
राहुल गांधी ने अमेरिका में मुस्लिम लीग को सेक्युलर पार्टी बता दिया, जिस पर हंगामा मचा है। बीजेपी का कहना है कि जो मुस्लिम लीग देश के बंटवारे के लिए जिम्मेदार है, वो राहुल के लिए सेक्युलर है। हालांकि राहुल गांधी इंडियन यूनियन मुस्लिम लीग की बात कर रहे थे, जिसका केरल में कांग्रेस के साथ गठबंधन है।
भास्कर एक्सप्लेनर में इंडियन मुस्लिम लीग की पूरी कहानी और इस पार्टी का जिन्ना और नेहरू से कनेक्शन जानेंगे… 
देश की आजादी के बाद ऑल इंडिया मुस्लिम लीग के सदस्य और तमिल नेता मोहम्मद इस्माइल ने पाकिस्तान नहीं जाने का फैसला किया। साथ ही उन्होंने भारत में नई मुस्लिम लीग बनाने की ठानी। हालांकि, ज्यादातर लोगों इस फैसले का विरोध किया।
दरअसल, सबने उस वक्त देश को दो हिस्सों में बंटते हुए और इसकी वजह से हुई हिंसा को देखा था। ऐसे में मुस्लिम लीग नाम से पार्टी बनाने के इस फैसले पर कोई समर्थन करने को तैयार नहीं था।
नेहरू भी इंडियन मुस्लिम लीग बनाने के खिलाफ थे
मोहम्मद इस्माइल ने नई मुस्लिम पार्टी बनाने के लिए मद्रास में 1948 में जिन्ना की मुस्लिम लीग से जुड़े रहे लोगों की बैठक बुलाई। यहां तक देश के पहले प्रधानमंत्री जवाहर लाल नेहरू भी देश में फिर से मुस्लिम लीग के नाम पर नई पार्टी बनाए जाने के विरोध में थे।
उन्होंने उस समय भारत के गवर्नर जनरल लॉर्ड माउंटबेटन से भी कहा था कि वे मोहम्मद इस्माइल को इस विचार को नहीं अपनाने की सलाह दें।
नेहरू का मानना था कि भारतीय मुस्लिमों को अब मुस्लिम लीग जैसी पार्टी की जरूरत नहीं है क्योंकि भारतीय राष्ट्रीय कांग्रेस जैसी राष्ट्रीय पार्टियां उन्हें अपने साथ चलने और सार्वजनिक पद देने के लिए तैयार थीं।
नेहरू ने उस वक्त चेतावनी देते हुए कहा था कि सांप्रदायिक और कट्टरपंथी आंदोलन भारत की एकता के लिए सही नहीं हैं। सरकार ऐसे फैसलों को गंभीरता से लेगी और ऐसी प्रवृत्तियों को कुचलने के लिए सब कुछ करेगी।
इंडियन यूनियन मुस्लिम लीग पर रिसर्च करने वाले अमेरिकी स्कॉलर थिओडोर राइट लिखते हैं कि यह संदेश उस वक्त मुस्लिम लीग से जुड़े सभी नेताओं को भेजा गया था।
उस वक्त भारत में मुस्लिम लीग की नेशनल काउंसिल से जुड़े 100 से ज्यादा मेंबर्स थे। इनमें से मात्र 33 लोग ही इस बैठक में पहुंचे।
उन्होंने बताया है कि काउंसिल में शामिल रहे उत्तर भारत के ज्यादातर मेंबर्स ने इस मीटिंग से अपने आप को अलग रखा। वहीं मद्रास, बॉम्बे और मैसूर रीजन के मेंबर्स इस मीटिंग में शामिल हुए।
मीटिंग में सबसे ज्यादा मद्रास प्रांत से लगभग 15 मेंबर्स थे। यह देश का एकमात्र ऐसा रीजन था जिसने देश के बंटवारे के समय सबसे कम परेशानी देखी थी।
हालांकि मीटिंग में मौजूद कई मेंबर्स भी मुस्लिम लीग के फिर से राजनीतिक गतिविधियों में भाग लेने के विचार से सहज नहीं थे। मीटिंग में मालाबार के प्रतिनिधियों में से एक और कालीकट के बिजनेसमैन और मद्रास प्रांतीय असेंबली के मेंबर पीपी हसन कोया भी मौजूद थे।
उन्होंने इस दौरान एक प्रस्ताव भी पेश किया। इसमें उन्होंने सदन में मौजूद मेंबर्स से मुस्लिमों के लिए एक नई पॉलिटिकल पार्टी नहीं बनाने का आग्रह किया। उन्होंने कहा कि यह समुदाय के हितों के लिए सहीं नहीं है।
उनके प्रस्ताव को मद्रास के एक अन्य नेता एमएसए मजीद का भी समर्थन मिला। हालांकि मालाबार डिस्ट्रिक्ट लीग कमेटी के महासचिव के एम सेठी, अध्यक्ष अब्दुर्रहमान बफाखी थंगल, वरिष्ठ नेता और विधायकों के उप्पी और बी पोकर आदि ने इस प्रस्ताव का विरोध किया।
मीटिंग में मौजूद मेंबर्स के बीच काफी मतभेद सामने आए लेकिन अंतत: एक आम सहमति के साथ एक प्रस्ताव लाया गया। इसमें नया संगठन बनाने की बात थी जो मुख्य रूप से मुस्लिम समुदाय की आर्थिक, सामाजिक और शैक्षिक प्रगति के लिए काम करेगा।
40 के दशक की शुरुआत में केरल प्रदेश कांग्रेस कमेटी के पूर्व नेता पीके मोइद्दीन कुट्‌टी ने यह प्रस्ताव तैयार किया। मीटिंग में इस प्रस्ताव को अपनाया गया।
इसमें नई पार्टी का नाम इंडियन यूनियन मुस्लिम लीग रखा गया। इसकी राजनीतिक भूमिका वास्तव में 1951 में पार्टी के संविधान को अपनाने के समय परिभाषित की गई।
उस वक्त मुस्लिम लीग से जुड़ी कोई और पार्टी बनाने का विरोध करने वाले नेताओं ने या तो पार्टी छोड़ दी थी या सक्रिय राजनीति से दूर हो गए थे।
हालांकि उस वक्त की भारत सरकार इंडियन यूनियन मुस्लिम लीग बनने से बिल्कुल भी खुश नहीं थे। नेहरू ने पार्टी को डेड हॉर्स बताया और प्रतिज्ञा ली कि कांग्रेस इसे खत्म कर देगी।
IUML के पहले अध्यक्ष मोहम्मद इस्माइल जिन्ना वाली मुस्लिम लीग से भी जुड़े थे
इंडियन यूनियन मुस्लिम लीग के पहले अध्यक्ष एम मोहम्मद इस्माइल थे। उन्होंने 1909 में तिरुनेलवेली में यंग मुस्लिम सोसाइटी बनाकर अपनी राजनीतिक यात्रा की शुरुआत की। जल्द ही वह जिन्ना वाली मुस्लिम लीग के सदस्य बन गए। साल 1945 में वह मुस्लिम लीग की मद्रास प्रेसीडेंसी के अध्यक्ष बने।
1946-52 तक वह मद्रास विधानसभा के सदस्य और विपक्ष के नेता रहे। इस्माइल 1948 से 1950 में बनी संविधान सभा के भी सदस्य थे। 1952 में राज्यसभा सदस्य बने और तीन बार लोकसभा सांसद चुने गए। वह तमिलनाडु और केरल में 'कायद-ए-मिल्लत' के नाम से लोकप्रिय थे।
भारत में बनी मुस्लिम लीग जिन्ना की पार्टी से बिल्कुल अलग
आजाद भारत में ‘ऑल इंडिया मुस्लिम लीग’ पार्टी की जगह ‘इंडियन यूनियन मुस्लिम लीग’ पार्टी यानी IUML ने ली। ‘इंडियन यूनियन मुस्लिम लीग’ पार्टी की हिस्ट्री जिन्ना की पार्टी से बिल्कुल अलग है।
भारतीय संविधान के मुताबिक इस पार्टी ने यहां से लोकतंत्र में हिस्सा लेना शुरू किया। शुरुआत से लोकसभा में इस पार्टी के सदस्यों की मौजूदगी रही है।
केरल और तमिलनाडु की राजनीति में IUML पार्टी की मजबूत पकड़ है। चुनाव आयोग की नजर में IUML को केरल में राज्य स्तरीय पार्टी का भी दर्जा प्राप्त है।
इस पार्टी के झंडे को कई बार पाकिस्तान जैसा झंडा बताया जाता है। जबकि IUML का झंडा आयताकार है, जिसके ऊपर में बाईं ओर अर्धचंद्र और तारा बना है। वहीं पाकिस्तान के झंडे में बाईं ओर एक सफेद पट्टी होती है। साथ ही बीच में एक बड़ा सा अर्धचंद्र और तारा बना होता है।
तीसरी से लेकर सोलहवीं लोकसभा तक लगातार IUML के दो सांसद सदस्य रहे हैं। पहले और चौदहवीं लोकसभा चुनाव में IUML के एक-एक सांसद थे। वहीं, दूसरे लोकसभा में इसके कोई सांसद नहीं, जबकि चौथे लोकसभा चुनाव में 3 सांसद थे।
केरल की राजनीति में मुस्लिम लीग, यूनाइटेड डेमोक्रेटिक फ्रंट यानी UDF का हिस्सा रहा है। केरल विधानसभा में IUML के 18 विधायक हैं।
1967 में कम्युनिस्ट पार्टी ने IUML के साथ गठबंधन करके पहली बार केरल में सरकार बनाई। IUML के विधायक मंत्री मंडल में भी शामिल हुए। 2 साल बाद 1969 में ये गठबंधन टूट गया।
इसके बाद 1976 में कांग्रेस के नेतृत्व में कई छोटी पार्टियों के मिलने से यूनाइटेड डेमोक्रेटिक फ्रंट यानी UDF बनी। इसी वक्त IUML भी UDF में शामिल हुई। तब से ये पार्टी कांग्रेस के साथ गठबंधन में शामिल है।
2004 में UPA की सरकार बनने के पहले UPA में शामिल 14 दलों में एक नाम IUML का भी था। UPA सरकार को भारतीय मुस्लिम लीग पार्टी का समर्थन प्राप्त था।
जब सत्ता के लिए BJP ने किया मुस्लिम लीग से गठबंधन
2012 में नागपुर म्युनिसिपल कॉर्पोरेशन के चुनाव में मेयर बनाने के लिए सभी दलों ने अपनी ताकत झोंक दी। चुनाव परिणाम आया तो BJP 62 सीटों के साथ सबसे बड़ी पार्टी बनकर सामने आई। 145 सीटों वाली नागपुर म्यूनिसिपल कॉर्पोरेशन में मेयर बनाने के लिए BJP को 74 पार्षदों के समर्थन की जरूरत थी।
ऐसे में अब भी BJP को 14 और पार्षदों के साथ की जरूरत थी। इस मौके पर BJP ने IUML पार्टी के 2 पार्षदों, 10 निर्दलीय और 2 अन्य का समर्थन प्राप्त किया था। तब जाकर BJP नागपुर में मेयर बना पाई थी।